Στρατηγική σχεδιασμού και εφαρμογής συστήματος μαζικής διπλωματίας για την ελληνική πολιτεία
Authors: Δεμερτζής Ιωσήφ 
Published: September 2021

Η παρούσα διατριβή αποτελεί την πρώτη ερευνητική προσπάθεια σχετικά με την κατάστρωση στρατηγικής σχεδιασμού και εφαρμογής συστήματος Μαζικής Διπλωματίας για την Ελληνική Πολιτεία.Η εφαρμοσμένη πληροφορική και οι δυνατότητες που προσφέρει μέσω του μείγματος των τεχνολογιών που διαθέτει, έχουν επιτρέψει την μεγαλύτερη πρόσβαση σε εξωτερικά και εσωτερικά ακροατήρια που καλούνται να αποδεχθούν ή να απορρίψουν ένα συγκεκριμένο μήνυμα.Οι κύριοι ερευνητικοί στόχοι της διατριβής είναι να εξετάσει με ποιον τρόπο οι νέες τεχνολογίες και οι πολιτικές και οικονομικές πρακτικές που άγονται από αυτές επηρεάζουν την προστασία των εθνικών συμφερόντων του Ελληνικού κράτους και πώς η ηλεκτρονική εξωτερική πολιτική με τα διάφορα επίκτητα χαρακτηριστικά που της αποδίδονται μπορεί να συντελέσει στην δημιουργία συστήματος μαζικής διπλωματίας για την Ελληνική πολιτεία.Επίσης εξετάζεται η σημασία των μη-κυβερνητικών παικτών, είτε αυτοί είναι οργανώσεις, επιχειρηματικοί ή οικονομικοί σχηματισμοί, χαλαροί πολιτικοί συνδυασμοί, ομάδες πίεσης με κοινή θεματολογία, στον έμμεσο η άμεσο επηρεασμό της διακυβέρνησης μιας χώρας, λόγω των τεχνολογικών εργαλείων που χρησιμοποιούν. Ακόμη, εξετάζεται η επιρροή των τεχνολογικών-πληροφοριακών εργαλείων, που είναι πολλές φορές δυσανάλογη του μεγέθους τους και μπορεί να χρησιμοποιηθεί από τα πολιτειακά όργανα ή να δράσει εναντίον τους κατά το δοκούν.Στην παρούσα έρευνα αναπτύσσονται επίσης νέες υποθέσεις έρευνες , σύμμορφες προς τις προαναφερόμενες, που χρησιμοποιούνται για την δημιουργία και έλεγχο πιθανών μοντέλων συμπεριφοράς των Ελλήνων πολιτών.Σύμφωνα με την έρευνα και αφότου εξετάσθηκαν διάφορες μελέτες περιπτώσεων και έγινε στατιστική έρευνα μέσω υποδείγματος δομικών εξισώσεων σχετικά με την Ελληνική κρίση, η μαζική διπλωματία πλέον αποτελεί πολύτιμο και σημαντικό εργαλείο στο να καταστρώσει ένας πολιτικός παίκτης την εξωτερική του πολιτική και να προάγει το μήνυμα του και τις θέσεις του, ενώ παράλληλα αμβλύνει την επιρροή ξένων,εξωτερικών παραγόντων στο δικό του εσωτερικό ακροατήριο.Η διατριβή μέσω των υποθέσεων που εξετάστηκαν, αλλά και με την στατιστική μελέτη του πώς συμπεριφέρεται ο Έλληνας πολίτης στα εξωτερικά και εσωτερικά μηνύματα και πώς αυτά επηρεάζουν τις αποφάσεις του, κατέληξε σε βασικά συμπεράσματα που μπορούν να συμβάλλουν στην δημιουργία στρατηγικής για την αντιμετώπιση του πληροφοριακού πολέμου πλήρους φάσματος που εξασκείται κατά της χώρας.Βασικά συμπεράσματα της διατριβής είναι ότι τα εθνικά συμφέροντα μεταλλάσσονται και απαιτούν και την χρήση εργαλείων διαφορετικής υφής, "μαλακής" ισχύος, ώστε να προστατευθούν τα "σκληρά" εθνικά συμφέροντα, τα απαραίτητα στην λειτουργία και κυριαρχία της Ελληνικής Πολιτείας. Επίσης, η δυνατότητα άμεσης πρόσβασης σε εξωτερικά ακροατήρια για την προώθηση εθνικών θέσεων και συμφερόντων καθώς και η δυνατότητα άμεσης και διαδραστικής επαφή μεταξύ της Ελληνικής Πολιτείας και των Ελλήνων, είναι αναγκαία και συνάμα συντελεί στην δημιουργία ολοκληρωμένου συστήματος μαζικής διπλωματίας σε ένα πλαίσιο όπου ο μη-κυβερνητικός πολιτικός ηθοποιός αποκτά μεγαλύτερη σημασία λόγω της δυνατότητας που έχει να ορίσει την σκηνή του. Η πληροφορία δεν μπορεί να υπάρξει σε απομόνωση. Έχει συνέπειες, και προδιαθέτει πλαίσιο συμπεριφοράς και ενεργειών. Η δημιουργία "μοντέλων επηρεασμού" του ελληνικού πληθυσμού που περιγράφουν την σχέση μεταξύ του μεταδιδόμενου μηνύματος και της τελικής συμπεριφοράς των ατόμων είναι απαραίτητη ενέργεια για την εθνική άμυνα και την προστασία του πληθυσμού και της όποιας έννοιας δημοκρατίας.